**Finn Fluge Pedersen**, senere kun **Finn Fluge** (født 11. september 1904, død 23. april 1976) var en norsk politiker, hjemmehørende i Norges Kommunistiske Parti. 

Midt på 1920-tallet var Pedersen en av de unge partiet hadde stor tro på, og som ble gitt plass på Kominterns såkalte Lenin-skole i Moskva. Fra 1926 til 1928 var han MLS-student. Da han kom tilbake til hjemlandet ble han høsten 1929 ansatt som distriktssekretær i NKP på Vestlandet og fikk en sentral rolle i partiet. I 1932 deltok han på den store, internasjonale antikrigskongressen i Amsterdam, som en av elleve norske delegater blant 2500 delegerte. Han var valgt av Antikrigskomiteen i Bergen.

I 1939 var Pedersen blitt formann for NKP lokalt og satt i bystyret for NKP. Pedersen var blant NKP-lederne på Vestlandet som ble arrestert av tyskerne i november 1940. Han satt først i fangeleiren Ulven, der han som «stue-eldste» gjorde en stor innsats for å organisere og hjelpe med-fanger. Derfra ble han i mai 1943 transportert til Grini der han satt til freden kom. Han ble overført fra Grini til Bardufoss og var med å bygge Bardufoss flyplass og kom ikke tilbake til Bergen før 5. juni 1945.

Etter krigen sto han på NKPs lister ved stortingsvalget i 1945 og ble valgt som vararepresentant nr. 2 for Bergen i 1945 - 1949. Også senere sto han på partiets stortingsvalgslister. I årene 1946 til 1951 var han styreleder i Bergen og Omegn Boligbyggelag.

I 1947 holdt Pedersen talen da Minnesteinen på Værlandet ble avduket, til minne om nordmenn som ikke overlevde krigen.

Hans søster, Rodny Fluge Pedersen, var liksom broren aktiv i NKP, og gikk på Lenin-skolen i Moskva samtidig som ham (hun var KUNMZ-student 1927-1931). Hun ble senere gift med den sentrale svenske SKP-partifunksjonæren Gunnar Öhman, bosatte seg i Sverige og satt i to perioder i SKPs sentralledelse.

Referanser
----------

1. ↑   Friheten, «Finn Fluge Pedersen, Bergen 50 år», side(r) 2, utgitt 10. september 1954[Hentet fra Wikidata]
2. ↑   Bergensavisen, urn.nb.no, type referanse dødsannonse, utgitt 27. april 1976[Hentet fra Wikidata]
3. ↑  Side 170. Torgrim Titlestad: *Peder Furubotn : Stalin midt i mot*, Gyldendal 1977
4. ↑  Side 371. Ole Martin Rønning: *Stalins elever*, Universitetet i Oslo 2010
5. ↑  Side 228. Ole Martin Rønning: *Stalins elever*, Universitetet i Oslo 2010
6. ↑  Side 64. Bjørn Erik Dokken: *NKPs antikrigsarbeid 1923-1939*, Universitetet i Oslo 2008
7. ↑  Side 25. Torgrim Titlestad: *Peder Furubotn : Stalin midt i mot*, Gyldendal 1977
8. ↑  Side 34. Torgrim Titlestad: *Peder Furubotn : Stalin midt i mot*, Gyldendal 1977
9. ↑  Side 121. Torgrim Titlestad: *Peder Furubotn : Stalin midt i mot*, Gyldendal 1977
10. ↑  «Vestlandet : Sterkt parti, store tap». Sidene 188-196. Birger Bakken, Reidar T. Larsen, Arne Jørgensen, Åge Fjeld: *Død over de tyske okkupanter : de norske kommunistenes motstandskamp 1940-1945*, Informasjonsforlaget 1998
11. ↑  «Fangeleiren Ulven 1942-43», beskrivelse på minne-nettside fra fanges pårørende
12. ↑  Side 555. Kristian Ottosen: *Nordmenn i fangenskap 1940-1945*, Universitetsforlaget, 2. utg. Oslo 2004
13. ↑  «Pedersen, Finn Fluge», stortinget.no
14. ↑  Norges offisielle statistikk XII 68 : Stortingsvalget 1961
15. ↑  «Minnestein over falne - frå Værlandet og Bulandet», Fylkesarkivet, Sogn og Fjordane
16. ↑  Side 119. Ole Martin Rønning: *Stalins elever*, Universitetet i Oslo 2010

Eksterne lenker
---------------

* Om Finn Fluge Pedersen på Stortingets nettsider

  


|  |  |
| --- | --- |
| Oppslagsverk/autoritetsdata | Fangeregisteret

 |